കണ്ണാ കാറൊളി വർണ്ണാ
കണ്ണാ കാറൊളി വർണ്ണാ ഞാനൊരു കാമിതമോദാം ഉണ്ണീ
കണ്ണിനു കൗതുകമേകും രൂപം വര്ണ്ണിച്ചാൽ നീ വരുമോ          ( കണ്ണാ ..)

കനകകിരീടം നിറുകയിൽ നിറയെ മയിൽ പീലികൾ തിരുകേണം
കനിയും കണ്ണുകളെഴുതി ലലാടെ തിലകം ചാർത്തീടേണം 
ചാരുത തിരളും തിരുനാസികയും കുണ്ഡലമണ്ഡിത കർണ്ണദ്വയവും
പരിശോഭിതമാം ഗണ്ഡസ്ഥലവും കണ്ടാൽ കണ്ണു കുളിർക്കേണം     ( കണ്ണാ ..)

പുഞ്ചിരി തഞ്ചിടുമധരപുടങ്ങളും അഞ്ചാതകർഷിച്ചീടും.
പിഞ്ചോമനതൻ തിരുമുഖ ഭംഗികൾ ഭംഗിയോടങ്ങിനെ കാണാകേണം
ഗളതലമതിൽ വനമാലകളും തരിവളയൊടു വിലസും പാണികളും
തെളിയും ശ്രീവൽസാഞ്ചിതലഞ്ചനമെഴുമൊരു മാർവ്വിടവും       ( കണ്ണാ ..)

അരയിൽ കിങ്ങിണി തൂങ്ങിവിളങ്ങിടുമരഞ്ഞാണണിയേണം
അഴകിനോടഴിയാതതിനൊടു ചേരും ദുകൂല കൗപീനം 
മണിശിഞ്ചിതയുത നൂപുര ശോഭിതമാകും മൃദുപദ താരിണയും
കായാമ്പൂനിറമാർന്നൊരു തനുവും കാണാൻ കഴിയേണം           ( കണ്ണാ ..)

ഓടക്കുഴൽ നീയൂതിയിണങ്ങിയ നടനം ചെയ്തു നടക്കേണം
ഓടിയണഞ്ഞാലില്ലൊരു മോദം കാമിതരൂപം കാണാനും
കണ്ണിനു കൗതുകമേകാൻ വരണെ കനിവൊടു കമനീയാംഗാ
കണ്ണീർ ചൊരിയാൻ ഇടയാക്കരുതെ കണ്ണാ കരിമുകിൽ വർണ്ണാ    ( കണ്ണാ ..)

                               - നീലംപേരൂർ കുട്ടപ്പപണിക്കർ 

ഹൈന്ദവ കീർത്തനങ്ങൾ
ഹൈന്ദവ ഭജനപ്പാട്ടുകൾ‍
നീലംപേരൂർ കുട്ടപ്പപണിക്കർ രചിച്ച ഭജനപ്പാട്ടുകൾ‍